**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 6 – 9 – 2025**

**ΑΜΑΡΟΥΣΙΟΥ Αρ. Πρ.: 207**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής, Δ. Ο. Ε. – Ο. Λ. Μ. Ε., Συλλόγους Εκπ/κών Π. Ε. & Ε. Λ. Μ. Ε. της χώρας**

**ΨΗΦΙΣΜΑ**

**Στηρίζουμε τo Global Sumud Flotilla που σαλπάρει για τη Γάζα**

**Δεκάδες σκάφη και εκατοντάδες άνθρωποι από 44 και πλέον χώρες σαλπάρουν προς την Γάζα, μεταξύ αυτών και η ελληνική αποστολή**

**Το ελληνικό καράβι της αλληλεγγύης του Global Sumud Flotilla ξεκινά από τη Σύρο στις 8 Σεπτέμβρη!**

Όλα τα μάτια στα σκάφη του Global Sumud Flotilla – Όλα τα μάτια στη Γάζα.  Στηρίζουμε τον Στόλο της Ελευθερίας, της διεθνούς πρωτοβουλίας Global Sumud Flotilla (Παγκόσμιος Στόλος αγώνα, αλληλεγγύης και ελευθερίας). Πρόκειται για την μεγαλύτερη αποστολή πολιτών απ’ όλον τον κόσμο, οργανωμένων από τα κάτω και κόντρα σε κράτη και κυβερνήσεις, που θα επιχειρήσει να σπάσει τον ισραηλινό αποκλεισμό στη Γάζα.

Η κατάσταση στην Γάζα είναι κρίσιμη, ειδικά μετά την απόφαση του Ισραηλινού υπουργικού συμβουλίου για κατάληψη και εκκένωσή της. Το αντιπολεμικό κίνημα στη χώρα μας, το κίνημα αλληλεγγύης οφείλει να δώσει το μέγιστο των δυνάμεών του για να σταματήσει την εμπλοκή της Ελλάδας στον γενοκτόνο πόλεμο. Ενάντια στην πολιτική και στρατιωτική συνεργασία της ελληνικής κυβέρνησης και του ελληνικού κεφαλαίου, ενάντια στη στήριξη του κράτους δολοφόνου, του Ισραήλ από ΗΠΑ-ΝΑΤΟ-ΕΕ και κάθε κράτος που στηρίζει την πολεμική μηχανή του Ισραήλ. Η κατάσταση απαιτεί να ανταποκριθούμε άμεσα.

Στις 31/8 δεκάδες σκάφη με πληρώματα από 44 χώρες ενώθηκαν στον Παγκόσμιο Στόλο Αλληλεγγύης του Global Sumud Flotilla και σάλπαραν από λιμάνια της Μεσογείου  με προορισμό τη Γάζα  για να σπάσουν τον παράνομο αποκλεισμό και να μεταφέρουν ανθρωπιστική βοήθεια μαζί με το μήνυμα ότι αφού δεν το κάνουν οι κυβερνήσεις το κάνουμε εμείς. Όσο η ελληνική κυβέρνηση συναινεί στην γενοκτονία, στηρίζει το Ισραήλ, συνεργάζεται με το κράτος - δολοφόνο και προσπαθεί να τρομοκρατήσει όλους και όλες εμάς που διαδηλώνουμε για το αυτονόητο, άλλο τόσο θα δείχνουμε σε όλο τον πλανήτη ότι στεκόμαστε στο πλευρό της Παλαιστίνης.

Στις 8 Σεπτέμβρη από τη Σύρο θα αποπλεύσει ένα καράβι που πηγαίνει προς τη Γάζα με ελπίδα και αλληλεγγύη για να διδαχθεί το πολύτιμο μάθημα της επιμονής και της αντίστασης που έχει να προσφέρει ο ηρωικός λαός της Παλαιστίνης. Ένα καράβι που, μαζί με δεκάδες άλλα και πληρώματα από 44 χώρες, θα επιχειρήσει να σπάσει τον παράνομο αποκλεισμό της Γάζας και να φέρει ξανά στο προσκήνιο τη φωνή του παλαιστινιακού λαού. Μαζί του θα κουβαλάει ανθρωπιστική βοήθεια για την λωρίδα της Γάζας, την βοήθεια που πρόσφεραν εκατοντάδες πολίτες στη συναυλία στα Προπύλαια στις 31 Αυγούστου.

**Φωνάζουμε με όλη μας την δύναμη: Λευτεριά στην Παλαιστίνη – Απαιτούμε ασφαλή διάδρομο διέλευσης – Δυναμώνουμε το κίνημα αλληλεγγύης – Να σπάσει ο αποκλεισμός της Γάζας!**

**Η ιστορία έχει μια σωστή πλευρά, με την Παλαιστίνη ως τη Λευτεριά!**

**Απευθύνουμε κάλεσμα για να εξασφαλίσουμε συλλογικά τον ασφαλή απόπλου της ελληνικής αποστολής του Global Sumud Flotilla.**

